b'\n_START_ARTICLE_\nSideroosi\n_START_SECTION_\nAiheuttajat\n_START_PARAGRAPH_\nKeuhkosideroosi aiheutuu toistuvasti hienon rauta- tai ruostep\xc3\xb6lyn hengitt\xc3\xa4misest\xc3\xa4, joka kehittyy yleens\xc3\xa4 useamman vuoden kuluessa. Tilaa voi aiheuttaa muun muassa hitsaus, hionta, masuunity\xc3\xb6skentely, maalien valmistus, rautakaivosty\xc3\xb6skentely ja juottaminen.\n_START_SECTION_\nTaudinkuva\n_START_PARAGRAPH_\nKeuhkosideroosissa keuhkoissa on kudosn\xc3\xa4ytteist\xc3\xa4, r\xc3\xb6ntgenkuvista tai muissa radiologisista tutkimuksissa helposti havaittavia muutoksia. Tilassa keuhkorakkuloihin muodostuu paikoittaisia rautapes\xc3\xa4kkeit\xc3\xa4 laikkumaisesti.\n_START_SECTION_\nTerveys\n_START_PARAGRAPH_\nKeuhkosideroosi ei yleens\xc3\xa4 aiheuta haitallista keuhkokudosten arpeutumista toisin kuin vaikkapa vaarallinen asbestoosi._NEWLINE_Ep\xc3\xa4tavallisissa tapauksissa keuhkosideroosia potevilla on ilmennyt liev\xc3\xa4\xc3\xa4 tai keskivertoa keuhkojen arpeutumista. N\xc3\xa4ill\xc3\xa4 henkil\xc3\xb6ill\xc3\xa4 on ilmennyt jatkuvaa heng\xc3\xa4stymist\xc3\xa4, ysk\xc3\xa4\xc3\xa4 ja heikentynytt\xc3\xa4 keuhkotoimintaa. Tulee kuitenkin ottaa huomioon, ett\xc3\xa4 useat n\xc3\xa4ist\xc3\xa4 henkil\xc3\xb6ist\xc3\xa4 ovat altistuneet ty\xc3\xb6paikoillaan raudan lis\xc3\xa4ksi my\xc3\xb6s muunlaisille p\xc3\xb6lyille kuten piidioksidip\xc3\xb6lylle, joka aiheuttaa vaarallista silikoosia. T\xc3\xa4m\xc3\xa4n vuoksi ei ole t\xc3\xa4ysin varmaa aiheuttaako altistus pelk\xc3\xa4lle raudalle keuhkojen arpeutumista. Keuhkosideroosia potevilta otetuista keuhkokudosn\xc3\xa4ytteist\xc3\xa4 ei kuitenkaan ole l\xc3\xb6ytynyt piidioksidia. T\xc3\xa4m\xc3\xa4 kielii siit\xc3\xa4, ett\xc3\xa4 pelkk\xc3\xa4 rauta riitt\xc3\xa4\xc3\xa4 arpeuttamaan keuhkoja._NEWLINE_Keuhkosideroosia potevilla n\xc3\xa4m\xc3\xa4 harvinaiset oireet ovat ilmenneet usean vuoden aikana, mutta joissain tapauksissa yhden vuoden aikana._NEWLINE_Silmien altistus rautap\xc3\xb6lylle voi aiheuttaa silm\xc3\xa4sideroosia (eng. siderosis bulbi). Tilassa silmien v\xc3\xa4ri muuttuu ja voi ilmet\xc3\xa4 silm\xc3\xa4vaurioita kuten harmaakaihia ja h\xc3\xa4m\xc3\xa4r\xc3\xa4sokeutta. Vauriot johtuvat raudan sy\xc3\xb6vytt\xc3\xa4v\xc3\xa4st\xc3\xa4 vaikutuksesta.\n_START_SECTION_\nHoito\n_START_PARAGRAPH_\nKeuhkosideroosille tai muille keuhkoparenkyymisairauksille ei ole parannuskeinoa ja kaikki n\xc3\xa4iden tautien vauriot ovat siten pysyvi\xc3\xa4.\n_START_SECTION_\nEnnuste\n_START_PARAGRAPH_\nKeuhkosideroosin prognoosi on hyv\xc3\xa4, mik\xc3\xa4li rautap\xc3\xb6ly\xc3\xa4 v\xc3\xa4ltet\xc3\xa4\xc3\xa4n tilan toteamisen j\xc3\xa4lkeen. Sideroosia aiheuttava hitsaus kuitenkin kohottaa keuhkosy\xc3\xb6p\xc3\xa4riski\xc3\xa4, jonka ilmetess\xc3\xa4, on sy\xc3\xb6v\xc3\xa4n prognoosi huono. Ei kuitenkaan tiedet\xc3\xa4 aiheuttaako sideroosi sy\xc3\xb6p\xc3\xa4\xc3\xa4 vai johtuu kohonnut sy\xc3\xb6v\xc3\xa4n ilmeneminen muista tekij\xc3\xb6ist\xc3\xa4 kuin rautap\xc3\xb6lyst\xc3\xa4.'